# Balena amb bec de Blainville

La balena amb bec o zífid de Blainville (Mesoplodon densirostris), també conegut com a zifi de Blainville i balena de Blainville, és un rar representant de la família dels zífids que a les costes catalanes es pot considerar absolutament excepcional.
El seu cos té la silueta típica dels zífids, però es distingeix de la resta per una prominència òssia característica que apareix a la regió mitjana de la mandíbula. Com els altres zífids, només té un parell de dents, situat sobre la prominència mandibular i que només arriba a aflorar en els mascles adults. La longitud corporal dels individus adults és d'uns 5,5 m en els mascles i uns 4,7 m en les femelles.

## Distribució, hàbitat i situació de l'espècie

D'entre totes les espècies del gènere Mesoplodon, aquesta és la que té la distribució geogràfica més ampla. Es troba a les aigües càlides i tropicals de pràcticament tots els oceans, però sempre en densitats molt baixes. A l'Atlàntic Nord-oriental, el zífid de Blainville ha estat citat a Ibèria, Madeira i les Illes Canàries. A la Mediterrània, la seva presència només ha estat enregistrada en una ocasió, quan una femella de 4,2 m va avarar a la platja d'Alcossebre (Baix Maestrat, País Valencià) el febrer de 1980. La morfologia externa i l'osteologia de l'exemplar foren descrits amb detall per Casinos i Filella.

## Biologia, ecologia i comportament

Atesa la seva raresa en pràcticament tot l'àmbit de la seva distribució, la biologia i el comportament de l'espècie són pràcticament desconeguts. Com la resta de zífids, la seva alimentació es basa primordialment en cefalòpodes, encara que ocasionalment pot recórrer també a diverses espècies de peixos quan aquells manquen. La talla de naixement es creu que és d'uns 2-2,5 m, i sembla que la maduresa sexual s'assoleix quan es té una llargada de prop dels 3,5-4 m.

## Gestió i conservació

El zífid de Blainville està protegit pel Conveni de Berna (annex III) i es troba catalogat dintre de l'apèndix II del CITES. La seva excepcionalitat a la Mediterrània l'exclou de patir problemes d'interacció amb les activitats pesqueres o amb els desenvolupaments del litoral. Els nivells de contaminants organoclorats detectats a l'exemplar d'Alcossebre foren relativament baixos en comparació als habituals en altres espècies d'odontocets

## Notes

* ↑ «balena amb bec de Blainville». Diccionari dels mamífers del món. Fundació Barcelona Zoo i TERMCAT, 2023 i 2024. [Consulta: 4 octubre 2024].
* 1 2 Brotons, Josep M. Els cetacis a la mar Balear. Palma: Documenta Balear, 2002. ISBN 84-95694-28-X.
* ↑ Casinos, A. i Filella, S. (1981): Notes on cetaceans of the Iberian coast. IV. A specimen of Mesoplodon densirostris (Cetacea, Hyperoodontidae) stranded on the Spanish Mediterranean littoral. Säuget. Mittel., 29(4): 61-67.
* ↑ Mead, J. G. (1989): Beaked whales of the genus Mesoplodon. En: Handbook of Marine Mammals, vol. 4, S.H. Ridgway i R. J. Harrison (editors). Academic Press, Londres, pàg. 349-430.
* ↑ Aguilar, A., Jover, L. i Nadal, J. (1982): A note on the organochlorine contamination in a Blainville's beaked whale, Mesoplodon densirostris (de Blainville, 1817), from the Mediterranean Sea. Pub. Dept. Zool., Barcelona, 8:85-90.

## Referències

* Encyclopedia of Marine Mammals. Editada per William F. Perrin, Bernd Wursig, i J.G.M Thewissen. Academic Press, 2002. ISBN 0-12-551340-2.
* Sea Mammals of the World. Escrita per Randall R. Reeves, Brent S. Steward, Phillip J. Clapham, i James A. Owell. A & C Black, Londres, 2002. ISBN 0-7136-6334-0.
* Possible functions of the ultradense bone in the rostrum of Blainville's beaked whale (Mesoplodon densirostris). Escrita per Colin D. MacLeod. Canadian Journal of Zoology, 80(1): 178-184 (2002). Disponible ací
* Birks, J. (1984). en Macdonald, D.: The Encyclopedia of Mammals. Nova York: Facts on File, 116-117. ISBN 0-87196-871-1.
* Ruiz-Olmo, Jordi i Aguilar, Àlex: Els Grans Mamífers de Catalunya i Andorra. Lynx Edicions, Barcelona, desembre de 1995. ISBN 84-87334-18-0, planes 201-202.

## Enllaços externs

* Article sobre els zífids de Blainville de les illes Hawaii. Arxivat 2007-07-23 a Wayback Machine. (anglès)
Espècies vivents de cetacis :
Regne Animalia  · Embrancament Chordata  · Classe Mammalia  · Infraclasse Eutheria  · Superordre Laurasiatheria  · (sense categoria) Artiodactyla  · (sense categoria) Whippomorpha :
Subordre Mysticeti :
Subordre Odontoceti (continua més avall) :
Subordre Odontoceti (contina més amunt) :